《谢丘伯已送酒宇》
宋代·陈藻

二刘兄弟虽可语，其如斛面已尖量。
天差一妇各监係，跬步不容越堤防。
羡余置产晨夕忙，老夫押花亦归疆。
缙绅意态生堂堂，苞苴来往堪嗟伤。
仆夫方遣邸音到，疾足追回他送将。
跏趺禅伯坐高堂，棒喝惊人宗旨扬。
东家小儿迪功郎，羞茶馈乳分名香。
先生方寸古书藏，有时夜半开晶光。
温故知新滋味长，欲传对面无承当。
蹲鸱三十新酒芳，忽然饷我非世常。
何以报之愧空囊，百尺竿头与翱翔。
男牵女拘细君狂，不放逍遥随老庄。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。